CELEX: 52020PC0439
Language: hu
Date: 2020-08-24
Title: Javaslat A TANÁCS VÉGREHAJTÁSI HATÁROZATA a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Romániának nyújtandó ideiglenes támogatásról

EURÓPAI BIZOTTSÁG
            Brüsszel, 2020.8.24.
            COM(2020) 439 final
            2020/0211(NLE)
            Javaslat
            A TANÁCS VÉGREHAJTÁSI HATÁROZATA
            a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Romániának nyújtandó ideiglenes támogatásról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               Az (EU) 2020/672 tanácsi rendelet (a továbbiakban: SURE-rendelet) meghatározza a Covid19-járvány okozta súlyos gazdasági zavarral küzdő, vagy annak komoly veszélyével fenyegetett tagállamoknak nyújtandó uniós pénzügyi támogatás jogi keretét. A SURE keretében nyújtott támogatás elsősorban a csökkentett munkaidős foglalkoztatás vagy a munkavállalók és az önfoglalkoztatók védelmét célzó hasonló intézkedések finanszírozását, és ezáltal a munkanélkülivé válás és a jövedelemkiesés előfordulásának csökkentését, valamint az említettekhez kapcsolódóan bizonyos – különösen a munkahelyeken bevezetett – egészségügyi vonatkozású intézkedések finanszírozását szolgálja.
            
            
               2020. augusztus 7-én Románia a SURE-rendelet szerinti uniós pénzügyi támogatást kért. A SURE-rendelet 6. cikkének (2) bekezdésével összhangban a Bizottság konzultált a román hatóságokkal, hogy ellenőrizze a tényleges és tervezett kiadások Covid19-világjárvány miatti hirtelen és nagymértékű növekedését, amely közvetlenül kapcsolódik a Románia által bevezetett csökkentett munkaidős foglalkoztatáshoz és hasonló intézkedésekhez, valamint egészségügyi vonatkozású intézkedésekhez. Konkrétan a következőkről van szó:
            
            
               (1)Juttatás a Covid19-járvány következtében tevékenységüket csökkentő vagy átmenetileg felfüggesztő munkáltatók alkalmazottai számára. A szükségállapot idején nyújtható támogatás felső határa az érintettek alapilletményének 75 %-a (ugyanakkor nem haladhatja meg a gazdaság egészére vonatkozó áltagos bruttó jövedelem 75 %-át).
            
            
               (2)Juttatás azon személyek számára, akik munkaszerződését a szükségállapot vagy a veszélyhelyzet idején legalább 15 napra felfüggesztették, feltéve, hogy munkaviszonyuk 2020. december 31-ig megmarad. A juttatás az érintettek bruttó alapilletményének 41,5 %-át teszi ki (ugyanakkor nem haladhatja meg a gazdaság egészére vonatkozó áltagos bruttó jövedelem 41,5 %-át). 
            
            
               (3)Csökkentett munkaidős foglalkoztatás, amelynek keretében a munkáltatók a szükségállapot vagy a veszélyhelyzet miatti átmeneti tevékenységcsökkenés esetén legfeljebb 50 %-kal csökkenthetik az alkalmazottak munkaidejét. A csökkentett munkaidő időszakában az érintett munkavállalók a rendes munkaidős bruttó jövedelmük és a tényleges jövedelmük közötti különbség 75 %-ának megfelelő kártalanításban részesülnek.
            
            
               (4)Két intézkedés az önfoglalkoztatókra és a szabadfoglalkozásúakra vonatkozóan: azok számára, akik a Covid19-járvány következtében teljes mértékben felfüggesztették tevékenységüket, az állam az átlagos bruttó jövedelmük 75 %-ának megfelelő juttatást biztosít. Azok számára, akik csökkentik munkaidejüket, az állam az átlagos bruttó jövedelmük legfeljebb 41,5 %-ának megfelelő juttatást biztosít.
            
            
               (5)A rendes napi munkadíj 35 %-ának megfelelő, legfeljebb 3 hónapra szóló támogatás azon napi munkavállalók számára, akik a gazdasági tevékenységnek a Covid19-járvány miatti felfüggesztése következtében abbahagyják a munkavégzést.
            
            
               (6)A többletmunkáért járó prémium a nemzeti népegészségügyi intézet és a megyei népegészségügyi igazgatóságok és/vagy a bukaresti népegészségügyi igazgatóság azon szakosodott egységeinek személyzete számára, amelyek részt vesznek a Covid19-fertőzések következtében a WHO által globális népegészségügyi szükséghelyzetnek nyilvánított események megelőzésére és korlátozására irányuló intézkedések koordinációjában és végrehajtásában. Az intézkedés a rendes munkaidőn felül ledolgozott órák után az alapilletmény 75 %-ának megfelelő juttatást, a hétvégén, munkaszüneti napokon és munkanapnak nem számító egyéb napokon ledolgozott órák után pedig az alapilletmény 100 %-ának megfelelő juttatást biztosít. 
            
            
               (7)Gyermekgondozási prémium a nemzetvédelmi rendszer, a büntetés-végrehajtási szervek és a népegészségügyi egységek alkalmazottai, valamint a miniszteri rendeletben meghatározott egyéb kategóriákba sorolt személyek számára. A juttatás feltétele, hogy a másik szülőt ne illessék meg olyan alternatív jogok, amelyek gyermekfelügyelet céljából szabadnapokat biztosítanak a szülőknek az oktatási egységek ideiglenes bezárása esetén. 
            
            
               (8)A különlegesen veszélyes munkakörülményekre tekintettel a fizetés legfeljebb 30 %-ának megfelelő prémium a Covid19-járvány elleni egészségügyi intézkedésekben részt vevő egészségügyi személyzet számára.
            
            
               Románia benyújtotta a Bizottságnak a megfelelő információkat. 
            
            
               A rendelkezésre álló bizonyítékok alapján a Bizottság javaslatot tesz a Tanácsnak arra, hogy fogadjon el végrehajtási határozatot a fent említett intézkedések támogatása céljából a SURE-rendelet keretében Romániának nyújtandó pénzügyi támogatásról.
            
            
               •Összhang a szabályozási terület jelenlegi rendelkezéseivel
            
            
               A javaslat teljes mértékben összhangban van az alapját képező (EU) 2020/672 tanácsi rendelettel.
            
            
               E javaslat kiegészít egy másik, a tagállamok számára szükséghelyzet esetén támogatást biztosító uniós jogi eszközt, nevezetesen az Európai Unió Szolidaritási Alapjának (EUSZA) létrehozásáról szóló, 2002. november 11-i 2012/2002/EK tanácsi rendeletet (a továbbiakban: 2012/2002/EK rendelet). Március 30-án elfogadták az (EU) 2020/461 európai parlamenti és tanácsi rendeletet, amely az említett jogi eszközt módosítja abból a célból, hogy annak hatálya kiterjedjen a jelentős népegészségügyi szükséghelyzetekre, valamint meghatározza a finanszírozásra jogosult konkrét műveleteket. 
            
            
               •Összhang az Unió egyéb politikáival
            
         
         
            
               E javaslat a jelenlegi Covid19-világjárványra válaszul hozott intézkedések közé tartozik, mint amilyen például a koronavírusra való reagálást célzó beruházási kezdeményezés, és kiegészíti a foglalkoztatást támogató egyéb eszközöket, így az Európai Szociális Alapot és az Európai Stratégiai Beruházási Alapot (ESBA)/InvestEU-t. Azáltal, hogy a hitelfelvételt és a hitelnyújtást kihasználva támogatja a tagállamokat a Covid19-járvány sajátos esetében, e javaslat második védelmi vonalat hoz létre a csökkentett munkaidős foglalkoztatás és más hasonló intézkedések finanszírozására, elősegítve a munkahelyek megőrzését, és ezáltal védelmet nyújtva az alkalmazottaknak és az önfoglalkoztatóknak a munkanélküliség kockázatával szemben. 
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A szóban forgó eszköz jogalapja az (EU) 2020/672 tanácsi rendelet.  
            
            
               •Szubszidiaritás (nem kizárólagos hatáskör esetén) 
            
            
               A javaslat a tagállam kérelmén alapul és az európai szolidaritás szellemében ideiglenes hitel formájában uniós pénzügyi támogatást biztosít a Covid19-járvány által érintett tagállamnak. Második védelmi vonalként az ilyen pénzügyi támogatás ideiglenes alapon segítséget nyújt a kormányzatok számára a csökkentett munkaidős rendszerek és egyéb hasonló intézkedések miatt megnövekedett közkiadásaik fedezéséhez, elősegítve azt, hogy megőrizzék a munkahelyeket, és ezáltal védelmet nyújtsanak az alkalmazottaknak és az önfoglalkoztatóknak a munkanélküliség és a jövedelemkiesés kockázatával szemben.
            
            
               A támogatás segíteni fogja az érintett lakosságot, és hozzájárul a Covid19-válság okozta közvetlen társadalmi és gazdasági hatások enyhítéséhez. 
            
            
               •Arányosság
            
            
               A javaslat tiszteletben tartja az arányosság elvét. Nem lépi túl az eszköz kitűzött céljainak eléréséhez szükséges mértéket. 
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Konzultáció az érdekelt felekkel
            
            
               Annak érdekében, hogy a Tanács időben el tudja fogadni a javaslatot, azt rövid idő alatt kellett előkészíteni, ezért nem került sor konzultációra az érdekelt felekkel.
            
            
               •Hatásvizsgálat
            
            
               A javaslat sürgős jellegére tekintettel nem került sor hatásvizsgálatra.
            
            
               4.KÖLTSÉGVETÉSI VONZATOK
            
            
               A Bizottság számára lehetővé kell tenni a pénzügyi piacokon történő hitelfelvételt azzal a céllal, hogy a szóban forgó forrásokat továbbhitelezze a SURE eszköz keretében pénzügyi támogatást kérő tagállamnak. 
            
            
               A rendszer pénzügyi stabilitásának biztosítása érdekében a tagállami garanciákon kívül egyéb biztosítékok is beépülnek a keretbe, melyek a következők:
            
            
               ·szigorú és konzervatív pénzgazdálkodási megközelítés,
            
            
               ·a hitelportfólió olyan kialakítása, amely korlátozza a koncentrációs kockázatot, az éves kitettséget és az egyes tagállamokkal szembeni túlzott kitettséget, ugyanakkor elegendő forrást biztosít a leginkább rászoruló tagállamok számára, valamint
            
            
               ·lehetőségek az adósság átütemezésére.
            
         
         
            
               2020/0211 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 tanácsi rendelet keretében Romániának nyújtandó ideiglenes támogatásról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre
                  1
                és különösen annak 6. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)2020. augusztus 7-én Románia pénzügyi támogatást kért az Uniótól annak érdekében, hogy kiegészítse a Covid19-járvány hatásának és a munkavállalókat érintő társadalmi-gazdasági következményeinek kezelésére irányuló nemzeti intézkedéseit. 
            
            
               (2)A Covid19-járvány és a Románia által a járvány megfékezése érdekében végrehajtott rendkívüli intézkedések, valamint a járvány társadalmi-gazdasági és egészségügyi következményei várhatóan drámai hatást gyakorolnak az államháztartásra. A Bizottság 2020. tavaszi előrejelzése azzal számolt, hogy Románia államháztartási hiánya és államadóssága 2020 végére a bruttó hazai termék (GDP) 9,2 %-a, illetve 46,2 %-a lesz. A Bizottság 2020. nyári időközi előrejelzése szerint Románia GDP-je 2020-ban várhatóan 6,0 %-kal esik vissza. 
            
            
               (3)A Covid19-járvány következtében Romániában a gazdaságilag aktív népesség jelentős része nem tudta folytatni tevékenységét. Mindez a romániai közkiadások hirtelen és nagymértékű növekedéséhez vezetett tekintettel a (4)–(11) preambulumbekezdésben ismertetett csökkentett munkaidős rendszerekre és hasonló intézkedésekre, valamint egyéb egészségügyi vonatkozású intézkedésekre. 
            
            
               (4)A Románia 2020. augusztus 7-i kérelmében említett 30/2020. sz. sürgősségi kormányrendelet
                  2
                juttatást biztosít a Covid19-járvány következtében tevékenységüket csökkentő vagy átmenetileg felfüggesztő munkáltatók alkalmazottai számára. A szükségállapot idején nyújtható támogatás felső határa az érintettek alapilletményének 75 %-a (ugyanakkor nem haladhatja meg a gazdaság egészére vonatkozó áltagos bruttó jövedelem 75 %-át).
            
            
               (5)A Románia 2020. augusztus 7-i kérelmében említett 92/2020. sz. sürgősségi kormányrendelet
                  3
                juttatást vezet be azon személyek számára, akik munkaszerződését a szükségállapot vagy a veszélyhelyzet idején legalább 15 napra felfüggesztették, feltéve, hogy munkaviszonyuk 2020. december 31-ig megmarad. A juttatás az érintettek bruttó alapilletményének 41,5 %-át teszi ki (ugyanakkor nem haladhatja meg a gazdaság egészére vonatkozó áltagos bruttó jövedelem 41,5 %-át). 
            
            
               (6)A 132/2020. sz. sürgősségi kormányrendelet
                  4
                csökkentett munkaidős foglalkoztatást vezetett be, amelynek keretében a munkáltatók a szükségállapot vagy a veszélyhelyzet miatti átmeneti tevékenységcsökkenés esetén legfeljebb 50 %-kal csökkenthetik az alkalmazottak munkaidejét. A csökkentett munkaidő időszakában az érintett munkavállalók a rendes munkaidős bruttó jövedelmük és a tényleges jövedelmük közötti különbség 75 %-ának megfelelő kártalanításban részesülnek.
            
            
               (7)Az önfoglalkoztatókra és a szabadfoglalkozásúakra vonatkozóan két intézkedés került bevezetésre. Azok számára, akik a Covid19-járvány következtében teljes mértékben felfüggesztették tevékenységüket, az állam az átlagos bruttó jövedelmük 75 %-ának megfelelő juttatást biztosít
                  5
               . Azok számára, akik csökkentik munkaidejüket, az állam az átlagos bruttó jövedelmük legfeljebb 41,5 %-ának megfelelő juttatást biztosít.
            
            
               (8)Azon napi munkavállalók számára, akik a gazdasági tevékenységnek a Covid19-járvány miatti felfüggesztése következtében abbahagyják a munkavégzést, a hatóságok a rendes napi munkadíj 35 %-ának megfelelő, legfeljebb 3 hónapra szóló támogatást vezettek be.
            
            
               (9)A Románia 2020. augusztus 7-i kérelmében említett 11/2020. sz. sürgősségi kormányrendelet
                  6
                a többletmunkáért járó prémiumot irányoz elő a nemzeti népegészségügyi intézet és a megyei népegészségügyi igazgatóságok és/vagy a bukaresti népegészségügyi igazgatóság azon szakosodott egységeinek személyzete számára, amelyek részt vesznek a Covid19-fertőzések következtében a WHO által globális népegészségügyi szükséghelyzetnek nyilvánított események megelőzésére és korlátozására irányuló intézkedések koordinációjában és végrehajtásában. Az intézkedés a rendes munkaidőn felül ledolgozott órák után az alapilletmény 75 %-ának megfelelő juttatást, a hétvégén, munkaszüneti napokon és munkanapnak nem számító egyéb napokon ledolgozott órák után pedig az alapilletmény 100 %-ának megfelelő juttatást biztosít. Ez az intézkedés az (EU) 2020/672 rendeletben említett egészségügyi vonatkozású intézkedésnek tekinthető.
            
            
               (10)A nemzetvédelmi rendszer, a büntetés-végrehajtási szervek és a népegészségügyi egységek alkalmazottai, valamint a miniszteri rendeletben meghatározott egyéb kategóriákba sorolt személyek számára a hatóságok gyermekgondozási prémiumot vezettek be. A juttatás feltétele, hogy a másik szülőt ne illessék meg olyan alternatív jogok, amelyek gyermekfelügyelet céljából szabadnapokat biztosítanak a szülőknek az oktatási egységek ideiglenes bezárása esetén. Ez az intézkedés az (EU) 2020/672 rendeletben említett csökkentett munkaidős rendszerekhez hasonló intézkedésnek tekinthető, mivel a munkavállalók számára jövedelemtámogatást biztosít, amely hozzájárul az iskolabezárások alatt felmerülő gyermekgondozási költségek fedezéséhez, ezáltal elősegíti a szülők munkavégzésének folytatását, és megelőzi, hogy munkaviszonyuk veszélybe kerüljön. 
            
            
               (11)Végül a Románia 2020. augusztus 7-i kérelmében említett 56/2020. sz. törvény
                  7
                a különlegesen veszélyes munkakörülményekre tekintettel a fizetés legfeljebb 30 %-ának megfelelő prémiumot vezet be a Covid19-járvány elleni egészségügyi intézkedésekben részt vevő egészségügyi személyzet számára.
            
         
         
            
               (12)Románia teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. Románia megfelelő bizonyítékot nyújtott be a Bizottságnak arra vonatkozóan, hogy a munkavállalóknak és az egyéb kategóriákba sorolt személyeknek nyújtott technikai munkanélküli ellátáshoz, a visszahelyezett munkavállalóknak és egyéb kategóriákba sorolt személyeknek nyújtott juttatáshoz, a közeljövőben bevezetendő csökkentett munkaidős foglalkoztatáshoz, a napi munkavállalóknak nyújtott támogatáshoz és a meghatározott személyzetnek nyújtott gyermekgondozási prémiumhoz közvetlenül kapcsolódó összegek növekedése következtében 2020. február 1. óta a tényleges és tervezett közkiadások 4 370 779 006 EUR-val emelkedtek. Ez hirtelen bekövetkezett és nagymértékű növekedést jelent, mivel olyan új intézkedésekre vonatkozik, amelyek a romániai vállalkozások és munkaerő jelentős hányadát érintik. Románia a megemelkedett közkiadásokból 271 534 419 EUR-t kíván uniós források révén finanszírozni. 
            
            
               (13)Az (EU) 2020/672 rendelet 6. cikkének megfelelően a Bizottság konzultált a román hatóságokkal, és ellenőrizte a 2020. augusztus 7-i kérelemben említett csökkentett munkaidős foglalkoztatáshoz és hasonló intézkedésekhez, valamint a Covid19-járvánnyal összefüggő releváns egészségügyi vonatkozású intézkedések bevezetéséhez közvetlenül kapcsolódó tényleges és tervezett kiadások hirtelen és nagymértékű növekedését.
            
            
               (14)Következésképpen pénzügyi támogatást kell nyújtani annak érdekében, hogy Románia segítséget kapjon a Covid19-járvány okozta súlyos gazdasági zavarok társadalmi-gazdasági hatásainak kezeléséhez.
            
            
               (15)E határozat nem sértheti az egységes piac működésének torzulásaira vonatkozó bármely, különösen az EUMSZ 107. és 108. cikke alapján lefolytatandó eljárás eredményét. Nem szünteti meg a tagállamokkal szembeni azon követelményt, hogy az EUMSZ 108. cikkével összhangban értesítsék a Bizottságot az állami támogatások lehetséges eseteiről.
            
            
               (16)Romániának rendszeresen tájékoztatnia kell a Bizottságot a tervezett közkiadások végrehajtásáról annak érdekében, hogy a Bizottság fel tudja mérni, hogy Románia milyen mértékben hajtotta végre ezeket a kiadásokat.
            
            
               (17)A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette Románia meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett pénzügyi támogatás iránti kérelmeket,
            
            
               ELFOGADTA EZT A HATÁROZATOT: 
            
            
               1. cikk
            
            
               Románia teljesíti az (EU) 2020/672 rendelet 3. cikkében meghatározott feltételeket.  
            
            
               2. cikk
            
            
               (1)Az Unió Románia rendelkezésére bocsát legfeljebb 4 099 244 587 EUR összegű hitelt. A hitel maximális átlagos futamideje 15 év.
            
            
               (2)Az e határozat által nyújtott pénzügyi támogatás rendelkezésre állásának időtartama az e határozat hatálybalépését követő első naptól számított 18 hónap. 
            
            
               (3)A Bizottság az uniós pénzügyi támogatást legfeljebb nyolc részletben bocsátja Románia rendelkezésére. Egy-egy részlet kifizetése egy vagy több részfolyósítással történhet. Az első részlet keretében végrehajtott részfolyósítások futamideje meghaladhatja az (1) bekezdésben említett maximális átlagos futamidőt. Ebben az esetben a további részfolyósítások futamidejét úgy kell megállapítani, hogy a maximális átlagos futamidő az összes részlet kifizetése után megfeleljen az (1) bekezdésben említetteknek. 
            
            
               (4)Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani. 
            
            
               (5)Az (EU) 2020/672 rendelet 4. cikkében említett uniós finanszírozás költségei az egyes részletek tekintetében, valamint a finanszírozás kapcsán az Unió által fizetendő díjak, költségek és kiadások Romániát terhelik. 
            
            
               (6)A részletek nagyságáról és rendelkezésre bocsátásáról, valamint a részfolyósítások összegéről a Bizottság dönt. 
            
            
               3. cikk 
            
            
               1. Románia a következő intézkedéseket finanszírozhatja: 
            
            
               (1)technikai munkanélküli ellátás a tevékenységüket csökkentő vagy átmenetileg felfüggesztő munkáltatók alkalmazottai számára, a 30/2020. sz. sürgősségi kormányrendelet 11. cikkében előírtaknak megfelelően;
            
            
               (2)juttatás azon személyek számára, akik munkaszerződését felfüggesztették, a 92/2020. sz. sürgősségi kormányrendelet 1. cikkénen előírtaknak megfelelően; 
            
         
         
            
               (3)csökkentett munkaidős foglalkoztatás, a 132/2020. sz. sürgősségi kormányrendelet 1. cikkében előírtaknak megfelelően;
            
            
               (4)az a) pontban említetthez hasonló juttatás a munkavállalótól eltérő kategóriákba sorolt személyek – köztük az önfoglalkoztatók és a szabadfoglalkozásúak – számára, a 30/2020. sz. sürgősségi kormányrendelet 15. cikkében előírtaknak megfelelően;
            
            
               (5)a 2020. évi állami társadalombiztosítási költségvetésről szóló 6/2020. sz. törvényben előírt juttatás a munkavállalótól eltérő kategóriákba sorolt személyek – köztük az önfoglalkoztatók és a szabadfoglalkozásúak – számára, a 132/2020. sz. sürgősségi kormányrendelet 3. cikkében előírtaknak megfelelően;
            
            
               (6)támogatás a napi munkavállalók számára, a 132/2020. sz. sürgősségi kormányrendelet 4. cikkében előírtaknak megfelelően;
            
            
               (7)többletmunkáért járó prémium a nemzeti népegészségügyi intézet és a megyei népegészségügyi igazgatóságok és/vagy a bukaresti népegészségügyi igazgatóság szakosodott egységeinek személyzete számára. a 11/2020. sz. sürgősségi kormányrendelet 8. cikkének (6) bekezdésében előírtaknak megfelelően;
            
            
               (8)gyermekgondozási prémium a nemzetvédelmi rendszer, a büntetés-végrehajtási szervek és a népegészségügyi egységek alkalmazottai, valamint a miniszteri rendeletben meghatározott egyéb kategóriákba sorolt személyek számára, a 30/2020. sz. sürgősségi kormányrendelet 1. cikkének (6) bekezdésében előírtaknak megfelelően;
            
            
               (9)a különlegesen veszélyes munkakörülményekre tekintettel az egészségügyi személyzet érdemeinek elismeréseként nyújtott prémium, az 56/2020. sz. törvény 7. cikkében előírtaknak megfelelően.
            
            
               4. cikk
            
            
               Románia [DÁTUM: 6 hónappal e határozat kihirdetését követően]-ig, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtották.
            
            
               5. cikk
            
            
               Ennek a határozatnak Románia a címzettje.
            
            
               6. cikk
            
            
               Ezt a határozatot az Európai Unió Hivatalos Lapjában ki kell hirdetni. 
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 159., 2020.5.20., 1. o.
               
               
                  
                     (2)
                  
                        Közzétéve a 2020. március 21-i 231. sz. hivatalos közlönyben.
               
               
                  
                     (3)
                  
                        Közzétéve a 2020. május 29-i 459. sz. hivatalos közlönyben.
               
               
                  
                     (4)
                  
                        Közzétéve a 2020. augusztus 10-i 720. sz. hivatalos közlönyben.
               
               
                  
                     (5)
                  
                        A 2020. évi állami társadalombiztosítási költségvetésről szóló 6/2020. sz. törvény értelmében.
               
               
                  
                     (6)
                  
                        Közzétéve a 2020. február 11-i 102. sz. hivatalos közlönyben.
               
               
                  
                     (7)
                  
                        Közzétéve a 2020. május 15-i 402. sz. hivatalos közlönyben.